b'\n_START_ARTICLE_\nJack Cork\n_START_SECTION_\nSeurajoukkueura\n_START_PARAGRAPH_\nCork aloitti uransa Chelsea FC:n junioriakatemioissa, mutta h\xc3\xa4n ei kuitenkaan noussut seuran ykk\xc3\xb6sjoukkueeseen. P\xc3\xa4\xc3\xa4osan Chelsea-ajastaan Cork vietti lainalla AFC Bournemouthissa, Scunthorpe Unitedissa, Southampton FC:ss\xc3\xa4, Watford FC:ss\xc3\xa4, Coventry Cityss\xc3\xa4 ja Burnley FC:ss\xc3\xa4, joista viimeksi mainitussa Cork teki my\xc3\xb6s Valioliigadebyyttins\xc3\xa4. Kes\xc3\xa4ll\xc3\xa4 2011 Cork siirtyi Chelseasta entiseen lainaseuraansa Southampton FC:hen, joka pelasi tuolloin toiseksi korkeimmalla sarjatasolla. Cork oli kauden 2011-2012 aikana ainoa Pyhimysten pelaaja, joka pelasi kauden kaikki ottelut, kun Southampton nousi Valioliigaan. Ensimm\xc3\xa4isen liigamaalinsa Cork teki syyskuussa 2014 Newcastle Unitedia vastaan. Tammikuun 2015 siirtoikkunassa Cork siirtyi Valioliigan Swansea Cityyn ja vuonna 2017 Burnleyhin.\n_START_SECTION_\nMaajoukkueura\n_START_PARAGRAPH_\nCork on pelannut monissa Englannin nuorten maajoukkueissa, kaikissa alle 16-vuotiaista alle 21-vuotiaisiin. Vuonna 2012 h\xc3\xa4n kuului Ison-Britannian jalkapallomaajoukkueeseen vuoden 2012 kes\xc3\xa4olympialaisissa Lontoossa. Cork pelasi turnauksessa kolmessa ottelussa, kun Iso-Britannia sijoittui viidenneksi.'